

**РЕПУБЛИКА СРБИЈА**

НАРОДНА СКУПШТИНА

Одбор за дијаспору и Србе у региону

09 Број: 06-2/98-21

29. март 2021. године

Б е о г р а д

**З А П И С Н И К**

ШЕСТЕ СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ,

ОДРЖАНЕ 29. МАРТА 2021. ГОДИНЕ

Седница је почела у 12,00 часова.

Седници је председавао Милимир Вујадиновић, председник Одбора.

 Седници су присуствовали чланови Одбора: Александар Чотрић, Горан Милић, Сања Лакић, Младен Бошковић, Јанко Лангура, Милан Илић, Миодраг Линта, Александар Марковић, Радован Тврдишић, Хаџи Милорад Стошић и Јустина Пупин Кошћал. Седници су присуствовали и проф. др Љубиша Стојмировић, заменик одсутног члана Јадранке Јовановић, Стефан Србљановић, заменик одсутног члана Милана Ђурице, као и Биљана Јаковљевић и Наташа Љубичић, заменици чланова.

 Седници нису присуствовали чланови Одбора: Јадранка Јовановић, Слободан Алавања, Милан Ђурица, Славенко Унковић.

 Осим народних посланика, седници су присуствовали: Владимир Кокановић, председник Савеза Срба у Републици Словенији, Огњан Крстић, председник Савеза Срба у Румунији и посланик у парламенту Румуније са Дарком Воштинаром и Борком Јоргованом, потпредседницима Савеза Срба у Румунији, Николина Милатовић Поповић в.д. помоћника директора Управе за сарадњу с дијаспором и Србима у региону и Душко Ћутило, директор Фонда за избегла, расељена лица и за сарадњу са Србима у региону АП Војводина.

Отварајући седницу, председник Одбора Милимир Вујадиновић је констатовао да је у сали присутно 14 чланова и да постоји кворум за одлучивање.

На предлог председника, Одбор је једногласно (14 „за“) усвојио следећи

Д н е в н и р е д:

Усвајање записника Пете седнице Одбора за дијаспору и Србе у региону

1. Положај и перспективе Срба у Републици Словенији и Румунији у контексту подршке Републике Србије и утицаја на положај српске заједнице у региону,

2. Р а з н о.

Пре преласка на прву тачку утврђеног дневног реда Одбор је једногласно (14 „за“) усвојио записник Пете седнице Одбора.

Прва тачка дневног реда – Положај и перспективе Срба у Републици Словенији и Румунији у контексту подршке Републике Србије и утицаја на положај српске заједнице у региону

 У дискусији су учествововали чланови Одбора Александар Чотрић и Хаџи Милорад Стошић као и Владимир Кокановић, председник Савеза Срба у Републици Словенији, Огњан Крстић, председник Савеза Срба у Румунији и посланик у парламенту Румуније и Николина Милатовић Поповић в.д. помоћника директора Управе за сарадњу с дијаспором.

 На почетку седнице, председник Одбора Милимир Вујадиновић поздрављајући госте изразио је задовољство да седници присуствују представници српских заједница из Републике Словеније и Румуније упркос проблемима изазваних пандемијском кризом, будући да нису били у могућности да присуствују претходним седницама на којима се расправљало о положају Срба у региону.

Владимир Кокановић председник Савеза Срба у Словенији говорио је о положају Срба у Словенији и активностима Савеза. Нагласио је да је Савез основан са циљем да створи јединство свих Срба који живе у тој земљи у чему су имали велику помоћ матице. Кокановић је нагласио да Срби никада нису имали већу подршку и бољу сарадњу са матицом напомињући да се на просторима данашње Словеније налазе још од XV века, када су населили Белу Крајину. Упознао је присутне са низом пројеката које је Савез покренуо од којих је најзначајнији увођење допунске наставе на српском језику у свим школама Словеније, за коју се пријавило 1500 ученика, а који је реализован уз подршку Српске православне цркве.

Имајући у виду предстојећи попис становништва, навео је, да је Савез у децембру прошле године поднео иницијативу Влади Републике Словеније за измену прописа који би омогућио изјашњавање о националној и верској припадности као и формирање регистра верске и националне припадности, и истакао да одговор није добијен у законском року. Објаснио је да се према попису из 2002. године, 40 хиљада становника изјаснило као Срби, док је 2011. године попис био чисто статистички, због чега није дао податке који се тичу како бројности тако и верске и националне припадности становника, што је за последицу имало да је податак о броју Срба изостао.

Кокановић је нагласио да Срби у Словенији немају статус националне мањине, као и да не постоји могућност за добијање двојног држављанства. Добијање словеначког држављанства условљено је одрицањем од српског држављанства. Истако је да ће се у будућем периоду залагати за решавање овог питања, наводећи да би двојно држављанство знатно допринело очувању српске традиције и културе у Словенији. Указао је да велики број младих из Србије студира у Словенији и да по завршетку студија остају у Словенији опредељујући се за словеначко држављанство, због чега је додатно битно створити услове за добијање двојног држављанства, како би се са младим људима одржао контакт.

 Напомeнуо је да преко 2000 привредних субјеката из Србије тренутно послује у Републици Словенији док нешто изнад 1000 словеначких предузећа послује у Републици Србији, и навео да је робна размена између Србије и Словеније око милијарду и пет стотина милиона евра на годишњем нивоу, тако да је Србија готово најважнији (ако се изузму државе ЕУ) спољно-трговински партнер, због чега ће се Савез у наредном периоду бавити даљим јачањем ове сарадње. Указао је на значај промоције српског туризма у Словенији имајући у виду да гости из Словеније врло радо долазе и туристички обилазе Србију која има велики туристички потенцијал.

 У даљем излагању Кокановић је као једну од највећих потреба српског становништва у Словенији истакао отварање Српског културног центра у Љубљани, о чему се већ разговарало са представницима извршне власти у Србији као и да се очекује реализација овог пројекта у наредном периоду. Такође, упознао је Одбор са планом да Савез покрене пројекат отварања инфо сервиса који би омогућио приближавање Србима који живе у Словенији кроз информисање о битним питањима.

 Као посебан проблем навео је да су управо на снази нове епидемиолошке мере којима држава Словенија не признаје PCR тест из Републике Србије чиме је непријатно изненађен, нарочито када се узме у обзир добар однос државе Србије и државе Словеније и изразио наду да ће се ова ситуација убрзо променити.

 На крају излагања, Кокановић је изразио задовољство односом матице према Србима у региону и дијаспори и указао да сарадња на институционалном нивоу никада није била интензивнија и боља, посебно са Министарством спољних послова, Управом за сарадњу са дијаспором и Србима у региону као и Фондом за избегла, расељена лица и за сарадњу са Србима у региону АП Војводина. Такође, истакао је значајну улогу СПЦ, односно Митрополије загребачко-љубљанске која је сваком Србину у Словенији пружила уточиште.

О положају Срба у Румунији говорио је Огњан Крстић, председник Савеза Срба у Румунији и посланик у Парламенту Румуније. Истакао је изузетно добар положај српске националне мањине у тој земљи, уз констатацију да и поред тога у Румунији живи све мање Срба, те да их је према последњем попису становништва било свега 18 и по хиљада. Указао је да се српска национална мањина изборила за своја права и да ужива поштовање од стране румунских власти, јер је препозната као партнер који је увек за дијалог, нагласивши да свака мањина има свог представника у Парламенту, што омогућава да буду политички активни и укључени у процесе одлучивања. Навео је да Срби имају своје представнике и на локалном нивоу у јединицама локалне самоуправе у којима су бројни, што је веома значајно будући да то обезбеђује алтернативне фондове финансирања, додајући да се Савез као организација финансира искључиво из државног буџета као и да користи све могуће ресурсе и све законске могућности како би обезбедио та средства. Веома битна активност је улагање у инфраструктуру односно стварање имовине Савеза што је остварено кроз више од 180 пројеката, акција и активности које је Савез Срба у Румунији организовао.

У наставку излагања упознао је присутне са радом Савеза Срба у Румунији који је основан пре 30 година са циљем очувања националног идентитета, осврнувши се на активности, акције и пројекте усмерене ка очувању српског језика, вере и културе. Посебно је истакао оснивање регионалних центара по жупанијама (у Араду, Семиклушу, Темишвару) који имају за циљ окупљање под једним кровом институција и активности које се тичу очувања језика и културе, почев од библиотека, музеја, школа и радионица за изучавање матерњег језика, па до мултимедијалних и осталих простора који могу да се користе наменски у тим културним центрима.

Као добру праксу васпитања у српском духу и очувања језика нагласио је да у институционалном систему школства и образовања постоје школе у којима се настава одвија на српском језику и да постоје школе у којима се српски изучава као наставни предмет. Поред тога, Савез је покренуо акцију да деца која немају могућност да похађају овакве школе, у специјалним радионицама уче ћирилично писмо и српски језик.

Нагласио је да одличну сарадњу имају са нашим институцијама, посебно са темишварском епархијом са којом спроводе значајне програме васпитања наше деце у духу светосавља, кроз летње кампове веронауке, у манастирима Свети Ђорђе, Базаш и Шенђурац. Посебно је указао на богату издавачку делатност будући да се сваке године изда преко 20 наслова пре свега на српском језику и на ћириличном писму, као и преводи значајних српских аутора чиме се промовишу српска дела према румунском народу и румунским пријатељима. Указао је на потребу озбиљније промоције српског туризма у Румунији, поготово континенталног и бањског, због великог интересовања румунских грађана.

Коментаришући сарадњу са матицом, Крстић је нагласио да су у прошлости имали често утисак да у Румунију чланови Дипломатско конзуларног представништва долазе „као по казни“, док је данас ситуација потпуно другачија јер Србију у Румунији представљају људи на које су поносни и са којима имају изузетну сарадњу.

Николина Милатовић Поповић в.д. помоћника директора Управе за сарадњу с дијаспором и Србима у региону рекла је да је у Управи актуелна активност усмерена ка дигитализацији конкурса за суфинансирање пројеката, и да ће искористи прилику да поразговара са представницима Срба из региона о њиховим плановима и заједничком даљем деловању.

Александар Чотрић, члан Одбора поставио је питање у вези са предузетим активностима у спровођењу пописа становништва у Румунији и евентуалној потреби помоћи матичне државе и њених институција. Такође, осврнуо се на рад Српскe теоретске гимназије „Доситеј Обрадовић“ у Темишвару, елитне институције не само Срба у Румунији, него уопште у српском народу која има стручан кадар, дугу и славну традицију и изразио задовољство што је град Темишвар откупио од католичке цркве зграду у којој се налази, чиме је проблем губитка простора за рад за одређено време решен. Поменуо је добру праксу у Српској гимназији „Никола Тесла“ у Будимпешти, у којој се школују и деца изван Мађарске, односно у коју се уписују Срби из Србије, али и из Републике Српске и Хрватске, и на тај начин не само да гимназија опстаје, него има све већи број ученика. С тим у вези заинтересовао се да ли постоји могућност да се у гимназији „Доситеј Обрадовић“ у Темишвару организује такав вид наставе, односно упис у гимназију деце из региона чиме би се оснажио српски корпус у Румунији, и омогућило школовање наше деце у држави ЕУ, и евентуално наставак школовања и у другим земљама ЕУ.

 Посебно је истакао значај одређивања трасе будућег ауто-пута од стране румунске Владе који ће повезивати Темишвар са Панчевом и Београдом, што је један од приоритета и наше Владе.

У одговору посланику Чотрићу, Огњан Крстић председник Савеза Срба у Румунији истакао је да ће Савез и наши представници у институцијама у Румунији предузети активности усмерене на масовно обавештавање наших сународника о попису како би одзив био што већи, а подаци реални. Што се гимназије тиче, навео је да за сада не постоји билатерални уговор о културној и просветној сарадњи између Србије и Румуније, да је у припреми, као и да се Савез залаже за закључење истог у што краћем року, како би се ова значајна питања решила. Када је у питању изградња ауто пута, рекао је да је процес покренут, урађена је студија изводљивости и обезбеђена су средства за експропријацију.

Хаџи Милорад Стошић, члан Одбора изразио је задовољство што је пре две године формиран Савез Срба у Словенији, јер су до 2015. године постојала два савеза, Савез српских друштава Словеније, који је окупљао 17 удружења, и Савез српске дијаспоре Словеније. Такође, указао је да за разлику од осталих Срба у региону српска заједница у Словенији није политички организована. Један број Срба политички је активан кроз постојеће парламентарне странке.

У даљој дискусији осврнуо се на иницијативу за постављање споменика Николи Тесли у Љубљани која није рализована, подсећајући да на Бледу постоји споменик Михајлу Пупину, што указује на битност и значај српских великана у Словенији. Подржао је предлог за отварање Српског кутурног центра у Љубљани и изразио задовољство због повећаног броја деце која уче српски језик у односу на ранији период. Сагласио се са иницијативом Савеза Срба у Словенији да се на предстојећем попису омогући изјашњавање о националној и веској припадности као што је то случај у Румунији.

 У поновном обраћању Владимир Кокановић напоменуо је да постоји иницијатива покренута од стране словеначких пријатеља у Марибору за подизање споменика Николи Тесли, с обзиром да је један део живота провео у Марибору. Говорећи о парадигми да Срби нису сложни, изнео је став да су Срби јединствен народ по свим питањима, а нарочито по питању српске историје, традиције, културе и љубави према матици.

Закључујући дискусију по овој тачки дневног реда, председник Одбора Милимир Вујадиновић нагласио је да српски народ никада није био јединственији око основних националних питања и да је доказ томе присуство представника Срба из Републике Словеније и Румуније данашњој седници, али и присуство српских власти на сваком месту где живе Срби и да јака Србија какву данас ствара власт на челу са председником Републике Александром Вучићем може бити од помоћи Србима у региону. Изразио је задовољство што наш народ у Румунији живи знатно другачије у односу на многе друге у региону, посебно у Хрватској и федерацији БиХ. Председник Одбора изнео је лични став да именовања амбасадора у Румунији јесу била „по казни“ јер су била оличење политике која је вођена према нашим сународницима у региону и која за циљ није имала јединство.

 Истакао је да Одбор и народни посланици од држава у региону траже само да поштују сопствене уставе и сопствене законе, односно да права која уживају неки други народи који данас живе у Србији у статусу националне мањине буду водиља за оно што очекујемо за наш народ у тим земљама.

Председник Одбора осврнуо се на информацију да Словенија не признаје PCR тестове из Србије, те упутио апел властима у Словенији да преиспитају ту одлуку и поступе у интересу народа Србије и народа Словеније.

**Друга тачка дневног реда -** Разно

 С обзиром да није било предлога за расправу под овом тачком дневног реда, председник Одбора се још једном захвалио гостима на учешћу и доприносу у раду на седници Одбора.

 Седница је завршена у 13,45 часова.

 **Препис тонског снимка седнице саставни је део овог записника.**

 СЕКРЕТАР ОДБОРА ПРЕДСЕДНИК ОДБОРА

 Горица Дуркалић Милимир Вујадиновић